钦定古今图书集成/明伦汇编/闺媛典/第043卷 > 皇清 > 《漂母祠记》王𬀩
## 钦定古今图书集成/明伦汇编/闺媛典/第043卷 > 皇清 > 《漂母祠记》王𬀩

吾观漂母饭信，一念根于天真，触发无所为而然。信
乃曰：“吾必重报母。”此以狙侩之见量漂母，宜逢其怒，
而正言以教之，而信死犹不寤，顾归悔于不用蒯生
言，重为天下笑，何哉？嗟乎！吾哀王孙而进食，岂望报
乎？此言奚独信所宜从？假令天下后世之为人臣、为
人子，为人兄弟、夫妇、朋友者，皆知尽吾分之所当为，
而无望人之必吾报，则天下可以无事，而何但足以
保身？吾益信漂母之言为至教渊然太上贵德之旨，
孰谓草泽之中，乃有不学而能如母者耶？惜其姓名
不传，遂与圯上老人同一自秘，使人叹服于百世之
下，若鬼神然。或曰：以德报德，夫子何以有是言？无德
不报，武公何为以自儆？曰：“此以自待云尔，非以望人。
是故信酬千金于漂母则是，而鞅鞅于汉则非也。”淮
旧城𬮱，故有祠，盖知敬其人矣。而其言教，由太史公
来，未有能阐之者。予僭发其义，镌于石，用质诸谒《漂
母》者。